"شهزاد وبخښئ، شهزاد افغانان خوشحالوي"
د کرکټ مینه والو په ټولنیزو رسنیو کې پراخ کمپاین پیل کړیدی چې یا دی شهزاد وبخښل شي او یا یې د بندیز موده کمه کړې شي.
آی سي سي شهزاد د منع کړل شوو درملو د خوړو له کبله د لوبو نه بند کړیدی. شهزاد وایي چې هغه دا کار اشتباها کړیدی. لا د کرکټ نړیوالې شورا په هغه د بندیز موده نه ده اعلان کړې خو د دی ډول سرغړونې سزا د شپږو میاشتو نه واخله تر شاوخوا دوو کلونو پورې ده. اوس د شهزاد او افغانستان د کرکټ مینه والو په ټولنیزو رسنیو کې پراخ کمپاین پیل کړیدی چې یا دی شهزاد وبخښل شي او یا دې پرې د بندیز موده کمه کړل شي. دغه کمپاین په ټویټر د خبریال جعفر هاند د هغې ټویټ نه وروسته شروع شو چې هغه پکې د آی سي سي نه وغوښتل په شهزاد دی لگیدلی بندیز نرم کړې. په یو څو دقیقو کې په ټویټر په لسگونو کسانو دغه غوښتنه تکرار کړه او یواځې په یو څو ساعتونو کې دغه د ټویټر په اصطلاح ټرینډ جوړ شو. هم دغه شان د کرکټ مینه والو چې یې زیاتره افغانان دې په فیس بک باندې هم په دی هکله کمپاین شروع کړ او د آی سي سي د فیس بک په پاڼه یې د شهزاد د سزا د ختمولو غوښتنه وکړه. ټولنیزې رسنۍ چې د هرډول کمپاین لپاره یو اغیزناک چوکاټ گڼل کیږي، د کرکټ مینه وال یې هم د شهزاد د بخښنې لپاره کاروي او دا کمپاین لا هم روان دی. خو آی سي سي تراوسه د دغې کمپاین په هکله غبرگون ندی ښودلی. د افغان بیټسمین محمد شهزاد لپاره دغه کمپاین یواځې د افغانانو پورې محدوده پاتې نشو خو نړیوالو رسنیو پری هم رپورټونه جوړ کړل. د افغانستان کرکټ ټیم د سه شنبې په ورځ د لارډز په تاریخې لوبغالې کې د ایم سي سي د لوبډلې سره لوبه کوي. د شهزاد کمپاین کونکو په ټولنیزو رسنیو لیکلي دي چې هغوې به په لارډز کې هم په لوحو او بینرو د بخښنې غوښتنه آی سي سي ته ورسوې.